b"\n_START_ARTICLE_\nPla\xc3\xa7a del Mercadal (Girona)\n_START_SECTION_\nDescripci\xc3\xb3\n_START_PARAGRAPH_\nL'enlla\xc3\xa7 entre el carrer de l'Obra i el de Santa Clara d\xc3\xb3na lloc a una petita pla\xc3\xa7a de forma gaireb\xc3\xa9 quadrada. Hi destaca una casa situada a l'angle Sud-oest, potser la m\xc3\xa9s antiga de tot el barri del Mercadal. Presenta planta baixa i tres pisos, amb finestres d'estil g\xc3\xb2tic molt treballades i una brancalada d'una obertura d'estil rom\xc3\xa0nic que donen testimoni de la gran antiguitat d'aquell edifici.\n_START_SECTION_\nHist\xc3\xb2ria\n_START_PARAGRAPH_\nAquest lloc acoll\xc3\xad primitivament el mercat que va donar nom al barri sencer. Tamb\xc3\xa9 va rebre els noms de pla\xc3\xa7a d'en Bon\xc3\xb3 i Pla\xc3\xa7a de les Bernardes._NEWLINE_Sobre el noble edifici que destaca enmig de les construccions del lloc, s'havia suggerit la seva pertinen\xc3\xa7a a la fam\xc3\xadlia Margarit. Amb tot, les darreres hip\xc3\xb2tesis apunten que es tractaria del forn de la Sagristia Major de la Catedral de Girona, una activitat ja protegida en temps del comte Ramon Berenguer III, qui l'any 1106 atorg\xc3\xa0 la facultat exclusiva de coure pa en el barri del Mercadal a aquesta instituci\xc3\xb3. El privilegi fou renovat pel rei Jaume I l'any 1234, ampliant-li el territori. La dada que confirma la hip\xc3\xb2tesi es troba en el fet que l'any 1385 el rei Pere III, trobant-se a Girona, va ordenar a Francesc Serra, arrendador del forn de la Sagristia Major de la Catedral, que entregu\xc3\xa9s als procuradors de l'obra de les muralles la quantitat de tretze lliures. Hom suposa que aquest Francesc Serra era l'hereu de Guillem Ramon Serra, el qual habitava a mitjans de segle XV una casa situada al mateix lloc on avui encara es contempla el noble edifici amb restes rom\xc3\xa0niques i g\xc3\xb2tiques"